text: Samson fik oprejsning
  22 februar 2013 kl. 16.45
  Den 40-årige hangorilla Samson i Givskud Zoo har fået oprejsning. Samson var mistænkt for at have mistet sin forplantningsevne, men nu er han blevet far til en hanunge.
  Samson har fået ungen sammen med hungorillaen Minnie. Det er Minnies femte unge i løbet af 12 år.
  Dyrepasserne mistænkte Minnie for at havde fået den forrige unge, Yebah, med en af sine ældste unger, Kidogo, fordi Samson ikke længere slog til.
  Den mistanke er nu gjort til skamme.
  Kidogo blev flyttet til Krefeld Zoo i Tyskland i marts 2012, og da drægtighedstiden er på otte og en halv måned, kan den kun være Samson, der er faren til den nye unge. Samson er nu den eneste avlsdygtige han i flokken.
  Samson er vigtig for dyreparkers internationale avlssamarbejde. Samson stammer nemlig fra naturen, så hans gener giver ikke indavl.
  Den nye unge kom en måned før forventet, men det har ikke givet problemer.
  - Minnie er den perfekte mor, og hun har stor erfaring og er meget omsorgsfuld, fortæller direktør Richard Østerballe, Givskud Zoo.
  